ПРИЛОЖЕНИЕ

ЗАЯВЛЕНИЕ ЗА ОДОБРЕНИЕ НА ИЗМЕНЕНИЕ, КОЕТО НЕ Е НЕСЪЩЕСТВЕНО, В ПРОДУКТОВАТА СПЕЦИФИКАЦИЯ НА ЗАЩИТЕНИ НАИМЕНОВАНИЯ ЗА ПРОИЗХОД/ЗАЩИТЕНИ ГЕОГРАФСКИ УКАЗАНИЯ

Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012

„Liquirizia di Calabria“

ЕС №: PDO-IT-00644-AM02 – 10.5.2018

ЗНП ( X ) ЗГУ ( )

1. Група заявител и законен интерес

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Consorzio di tutela della Liquirizia di Calabria DOP (Консорциум за защита на ЗНП „Liquirizia di Calabria“) има право да подаде заявление за изменение по силата на член 13, параграф 1 от Указ № 12511 на Министерството на политиката в областта на земеделието, храните и горското стопанство от 14 октомври 2013 г.

2. Държава членка или трета държава

Италия

3. Рубрика от спецификацията на продукта, която подлежи на изменение или изменения

— ☐ Наименование на продукта — ☒ Описание на продукта — ☐ Географски район — ☐ Доказателство за произход — ☒ Метод на производство — ☐ Връзка — ☐ Етикетиране — ☒ Друго: [контролен орган; актуализации във връзка с нормативната уредба]

4. Вид на изменението/измененията

— ☒ Изменение на продуктовата спецификация на регистрирано ЗНП или ЗГУ, което не може да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012 — ☐ Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не може да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012

5. Изменение/изменения

Описание на продукта

Член 2 от продуктовата спецификация – точка 3.2 от единния документ

— За вида „пресен корен“ следните стойности: „— влажност между 48 и 52 % — глициризин между 0,60 и 1,40 %“ се изменят, както следва: „— влажност: ≤ 52 % — глициризин: ≤ 1,40 %“

Целта на изменението е да се включи в кръга на ЗНП „Liquirizia di Calabria“ видът „пресен корен“ със стойности на влажността и на съдържанието на глициризин, по-ниски от вече предвидената долна граница.

Изменението на стойностите на влажността за вида „пресен корен“ е свързано с изключително променливите климатични условия, които от своя страна влияят и върху влажността на корена от сладник в момента на събирането му; затова беше счетено за целесъобразно да се заличи минималната стойност на влажността, като се запази максималният разрешен процент влажност.

Целта на изменението в съдържанието на глициризин е да се включат в кръга на ЗНП „Liquirizia di Calabria“ и пресните корени със съдържание на глициризин под 0,60 %. Това изменение отчита самата особеност на този продукт, който се отличава на пазара с по-ниското си съдържание в сравнение с корените, отглеждани в други региони.

— За вида „изсушен корен“ следните стойности: „— влажност между 6 и 12 % — глициризин между 1,2 и 2,4 %“ се изменят, както следва: „— влажност: ≤ 12 % — глициризин: ≤ 5 % сухо вещество“

Целта на изменението е да се включи в кръга на ЗНП „Liquirizia di Calabria“ видът „изсушен корен“ със стойности на влажността, по-ниски от вече предвидената долна граница, и да се определи ново съдържание на глициризин, като се премахне интервалът от стойности и се въведе една-единствена разрешена максимална стойност, която се изчислява като процентен дял от сухото вещество.

Искането за изменение на свързания с влажността параметър се обосновава с факта, че нивата на съдържанието в изсушения корен от сладник са тясно свързани с условията на околната среда и технологичния процес, както и с методите на опаковане и съхранение. Поради това съществуването на ограничение във връзка с минималната влажност налага неоснователни ограничения върху системата за производство на „Liquirizia di Calabria“.

Искането за изменение на свързания с глициризина параметър е необходимо, за да се гарантира съгласуваност с данните, които са посочени за „пресния корен“. Всъщност научни изследвания доказаха, че посоченото в действащата продуктова спецификация съдържание на глициризин в „изсушения корен“ не е приведено в съответствие с определените за „пресния корен“ стойности. Следователно става въпрос за грешка, която следва да се поправи, за да се гарантира точност на данните, посочени в продуктовата спецификация.

Въвеждането на една-единствена разрешена максимална стойност по отношение на глициризина и нейното повишаване не оказват влияние върху съдържащите се в единния документ данни за специфичните характеристики на продукта, въз основа на които е регистрирано наименованието „Liquirizia di Calabria“. Във всички случаи максималното съдържание на глициризин в необработения корен — от който впоследствие се получава изсушеният корен — продължава да съответства на стойността, която е в сила и която не е изменена, а именно 1,40 %.

— За вида „екстракт от корена“ следната стойност: „— глициризин между 3 % и 6 %“ се изменя, както следва: „— глициризин: ≤ 6 % сухо вещество“

Освен уточнението, че параметърът се изчислява като процентен дял от сухото вещество, в изменението се отчитат и резултатите от неотдавнашно проучване, проведено в рамките на проект, финансиран от Министерството на образованието, университетите и научните изследвания със средства от НОП за научни изследвания и конкурентоспособност за периода 2007—2013 г., в който са взети предвид данните от последните 17 години. Проучването стига до заключението, че през последните 17 години процентната концентрация на глициризин, съдържащ се в екстрактите от произвеждания в Калабрия корен от сладник, постепенно е намаляла.

Затова е счетено за целесъобразно да се заличи предвиденото в продуктовата спецификация минимално съдържание на глициризин. С изменението се потвърждават и специфичните характеристики на географския район на отглеждане, благодарение на които ЗНП „Liquirizia di Calabria“ се отличава от отглежданите в други райони корени със своето определено по-ниско съдържание на глициризин.

Метод на производство

Член 5 от продуктовата спецификация

Следното изречение:

„Тази манипулация се извършва в открити, проветриви и огрявани от слънцето места или в затворени, но добре проветрявани места, или в пещи с вентилация, като се внимава продуктът да не се излага на температури, по-високи от 50 °C, които биха променили характеристиките му.“

се изменя, както следва:

„Тази манипулация може да се извършва в открити, проветриви и огрявани от слънцето места, в затворени, но добре проветрявани места, в пещи с вентилация и специални сушилни, като се внимава продуктът да не се излага на температури, по-високи от 60 °C, които биха променили характеристиките му.“

Въведена е възможността да се извършва сушене в сушилни от ново поколение (слънчев тип), за да се адаптира продуктовата спецификация към новите технологии в хранително-вкусовата област.

Внесените в този член изменения предвиждат допълнително уточнение на граничната температура на сушене на корена от сладник преди пускането му на пазара, за да се гарантират качеството на продукта и здравето на растенията.

По отношение на последния аспект е важно да се подчертае, че изсушените и съхранявани в складове, а понякога и по рафтовете на магазините, корени от сладник се нападат от дребното твърдокрило насекомо Anobium punctatum, известно под името дървояд.

Бяха проведени конкретни проучвания по отношение на „Liquirizia di Calabria“ с двойната цел да се проследи промяната на активните вещества при 30—40—50—60 °C, за да се гарантира качеството на продукта, и да се установят граничната температура и максималното време на експозиция, позволяващи да се дезактивира горепосоченият вредител.

Резултатите от изследванията показаха, че сушенето на корените от сладник при температура до 60 °C не води до особени изменения в състава на корена, които биха могли да влошат качеството на продукта. Проучванията доказаха, че издръжливостта на високи температури е най-голяма в ларвения стадий, но че дори съвсем кратка (5-минутна) експозиция при температура над 52 °C води до 100-процентна смъртност на ларвите; това дава възможност да се предотврати развитието на твърдокрили насекоми в пуснатите на пазара партиди, което би настъпило при възобновяване на ларвената активност.

Друго

Контролен орган

В точка 7 от продуктовата спецификация са добавени наименованието, адресът и данните за контакт с контролния орган, отговарящ за проверка на спецификацията за производство на продукта.

Актуализации във връзка с нормативната уредба

Препратките към Регламент (ЕО) № 510/2006 са актуализирани, като са заменени с препратки към Регламент (ЕС) № 1151/2012.

ЕДИНЕН ДОКУМЕНТ

„Liquirizia di Calabria“

ЕС №: PDO-IT-00644-AM02 – 10.5.2018

ЗНП ( X ) ЗГУ ( )

1. Наименование

„Liquirizia di Calabria“

2. Държава членка или трета държава

Италия

3. Описание на селскостопанския продукт или храната

3.1. Вид продукт

Клас 1.8. Други продукти от приложение I към Договора (подправки и др.)

Клас 2.3. Хляб, хлебни изделия, сладкарски и захарни изделия, бисквити и други печива

3.2. Описание на продукта, за който се отнася наименованието в точка 1

Защитеното наименование за произход „Liquirizia di Calabria“ е запазено единствено за пресен или сушен сладник (сладък корен) и за екстракта от него. Такъв сладник трябва да произхожда от насаждения или диворастящи растения от сорта Glychirrhiza Glabra (семейство Бобови) var. typica, наричан „Cordara“ в Калабрия.

При пускането си на пазара ЗНП „Liquirizia di Calabria“ притежава следните характеристики:

Пресен корен:

— сламеножълт цвят,

— сладък, ароматен, наситен и траен вкус,

— влажност: ≤ 52 %,

— глициризин: ≤ 1,40 %.

Изсушен корен:

— от сламеножълт цвят до цвят жълта охра,

— сладък, плодов и леко стипчив вкус,

— влажност: ≤ 12 %,

— глициризин: ≤ 5 % сухо вещество.

Екстракт от корена:

— цвят от пепеляво кафяво до черно,

— сладко-горчив, ароматен, наситен и траен вкус,

— влажност между 9 % и 15 %,

— глициризин: ≤ 6 % сухо вещество.

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Всички етапи на производството — от саденето до събирането, както и дейностите по изсушаване и преработка, трябва да се извършват в района, определен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

ЗНП „Liquirizia di Calabria“ се продава в опаковки от картон, стъкло, метал, керамика, полипропилен или полиетилен с висока плътност (HDPE), както и в опаковки от всички материали, разрешени от действащото законодателство в областта на опаковането на хранителните продукти. Опаковките са с тегло, което варира от 5 g до 25 kg. Всяка опаковка трябва да е така запечатана, че при отварянето ѝ печатът да се счупи.

3.6. Специфични правила за етикетиране на продукта, за който се отнася регистрираното наименование

Върху етикета трябва да бъдат поставени логото на наименованието, определеният от органа за контрол пореден номер и датата на опаковане на продукта, съдържащ се в отделните пакети. Логото на ЗНП „Liquirizia di Calabria“ изобразява стилизиран ромб с равни страни и ъгли от 90 °. Минималният размер на отпечатаното цяло лого както на височина, така и на ширина е 0,5 cm. Логото на наименованието може да се печата във всички цветове.

4. Кратко определение на географския район

Производственият район на продукта „Liquirizia di Calabria“ обхваща всички общински територии с надморска височина до 650 m, описани подробно в производствената спецификация, където се отбелязва наличието на диворастящи растения или на насаждения от сорта Glycyrrhiza Glabra var. typica, наричан „Cordara“ в Калабрия. Този район граничи на север с планинския масив Полино, който плавно се снижава на североизток до територията на Рока Империале, като по този начин го отделя от регион Базиликата. Районът обхваща териториите на долината на река Крати от двете страни на реката, която тече от юг на север и се влива на североизток в Йонийско море, пресичайки равнината Сибари. От страната на Тиренско море представляват интерес областите, попадащи — от север на юг — между територията на общините Фалконара Албанезе и Никотера. От страната на Йонийско море се включват областите, които, тръгвайки от север, включват равнината Сибари, голямата равнина около Кротоне и стигат до най-крайната точка на Калабрия.

5. Връзка с географския район

Историческият район на производство на сладника е крайбрежната част на Калабрия, и по-специално частта между общините Вилапиана, Черкиара ди Калабрия, Касано Йонио-Сибари, Кориляно Калабро, Росано, намиращи се в равнината Сибари, което се дължи на естествените благоприятни условия в равнината, чиито почви са богати на силициеви съединения и едри каменисти частици и се характеризират с неутрален pH фактор. От климатична гледна точка равнината Сибари, където и до днес е съсредоточена по-голямата част от производството на сладник, се характеризира с благоприятни условия за разпространението на това растение, които са резултат от близостта на планините и липсата на ветрове предвид това, че масивите Полино и Сила представляват естествена бариера. Растението сладник расте като естествени и култивирани насаждения по крайбрежието и е разпространено от равнините в крайбрежните части на Тиренско море (Ламеция Терме, Фалерна, Ночера Тиранезе и т.н.) и Йонийско море (Кротоне, Исола Капо Ридзуто, Киаравале, Бадолато, Рочела Йоника и т.н.) към вътрешните хълмисти части, разпростирайки се в долините на големите реки в Калабрия чак до височинните части във вътрешността, които поради особения си строеж се радват на благоприятното влияние на морските въздушни течения, в резултат на което на километри от брега сладникът продължава да има същите характеристики.

Типичният средиземноморски климат, характеризиращ се с дълги, топли и сухи лета и меки зими, е определящ за равномерното разпространение на растението Glychyrrhiza Glabra var. typica (наричано „Cordara“) в целия разглеждан район.

Растението със ЗНП „Liquirizia di Calabria“ се различава ясно от подобни на него сортове от гледна точка на физикохимичния си състав поради наличието на вторични метаболити, сред които и активната съставка, която определя неговите търговски и фармацевтични свойства, а именно глициризина. Тази съставка представлява сапонин, чието процентно съдържание в сладника от Калабрия е по-ниско в сравнение със съдържанието му в подобни видове и сортове, и точно това е в основата на търсенето на пазара. Резултатите от наскоро проведени изследвания показват още по-ясно разликата между сладника от Калабрия и сладника с произход от околните региони по отношение на съдържанието на глициризин, което е много по-ниско в сравнение с това в корените, произхождащи от другите региони, а също и по отношение на съдържанието на захари, което също е по-ниско. Едно друго изследване, проведено върху летливата фракция, показва ясно разликата между състава на сладника от Калабрия и този на сладника с произход от други места в Италия или в чужбина. Накрая, сравнението с екстракти от сладник с произход от други държави показва, че сладникът от Калабрия има различен качествен и количествен състав по отношение на фенолните съединения.

Отбелязва се по-специално минимално процентно съдържание на ликвиритигенин и изоликвиритигенин, като същевременно се наблюдава значително процентно съдържание на веществото ликохалкон A, което или не се намира в други проби, или се намира заедно с веществото ликохалкон B.

Калабрия е регион, който поради своя строеж и релеф притежава уникални характеристики, различаващи го от всички други италиански региони. Намираща се в най-издадения край на италианския полуостров, Калабрия се счита за дълъг и тесен полуостров, заобиколен в протежение на 800 km от морето. По някои признаци тя може да бъде сравнена с Пулия, но по други признаци се различава рязко от нея.

Всъщност Калабрия е разделена надлъжно на две части от високите апенински планински вериги, което е уникално явление в италианските региони. Строежът и релефът в Калабрия обуславят уникалните, доказани в редица научни изследвания, биологични, почвени и климатични условия, различаващи се от тези в останалата част на полуострова по отношение на средните температури, температурната амплитуда, влажността на въздуха, количеството и вида на валежите, вятъра, продължителността и количеството на слънчевото греене, а следователно и по отношение на температурата на почвата.

С течение на вековете особените природни условия са оказали голямо влияние върху приспособяването, а оттам и върху подбора на вида, като са обусловили неговите характеристики от гледна точна на състава и на хранителните и ароматните свойства, и са довели до създаването на специфичен от химична гледна точка сорт, а именно сладник от Калабрия („Liquirizia di Calabria“).

Този особен тип сладник е характерен за Калабрия. Всъщност той е бил добре известен още през XVII век, както личи от редица документи, сред които е известният „Trattato di terapeutica e farmacologia“ („Трактат за терапевтика и фармакология“), том I (1903 г.), в който се твърди, че „[…] Видът, от който произлиза, е Glycyrrhiza Glabra (Leguminosae Papilionaceae), който се среща в Югозападна Европа […]. Понякога коренът за фармацевтична употреба се нарича с името „Liquirizia di Calabria“ (сладник от Калабрия), за да се различи от сладника от Русия, който е по-светъл, произлязъл от Glycyrrhiza Glandulifera или Echinata, които се срещат в Югоизточна Европа.“ В четиринадесетото издание на Енциклопедия Британика от 1928 г. пише: „[…] Приготвянето на сока е широко разпространено занимание по цялото средиземноморско крайбрежие, но най-предпочитаната във Великобритания разновидност е с произход от Калабрия […]“. Мнението, изразено в Енциклопедия Британика, се потвърждава и от един доклад на Държавния департамент на САЩ от 1985 г., озаглавен „The licorice plant“ („Растението сладник“).

С наименованието „Liquirizia di Calabria“ се обозначава един комплексен „продукт“, резултат на взаимодействието между природата и човешката дейност; наименованието се е предавало през вековете и е станало символ на традициите в региона Калабрия, както за това свидетелстват „Dipinto di Saint-Non“ от края на XVIII век, „Stato delle persone in Calabria - I concari“ на Vincenzo Padula от 1864 г., документът на асоциацията SVIMEZ „Piante officinali in Calabria: presupposti e prospettive“ от 1951 г., „Pece e liquirizia nei casali cosentini del Settecento: forma d’industrie e forze di lavoro“ на Augusto Placanica от 1980 г., „I „Conci“ e la produzione del succo di liquerizia in Calabria“ на Gennaro Matacena от 1986 г., „La dolce industria — Conci e liquirizia in provincia di Cosenza dal XVIII al XX secolo“ от Vittorio Marzi и колектив от 1991 г. и много други творби и документи, издадени в периода между 1700 г. и 2000 г. В Калабрия през втората половина на XVIII век насажденията от сладник се разпростирали по цялото йонийско крайбрежие, най-вече по северните граници с областта Лукания и в широката равнина Сибари, където те се срещали в изобилие, чак до Кротоне и Реджо Калабрия. Големи насаждения от сладник е имало и в долината на река Крати, която при Косенца преминава в равнината Сибари, както и в обширни области по тиренското крайбрежие.

Препратка към публикуваната спецификация

(член 6, параграф 1, втора алинея от настоящия регламент)

Консолидираният текст на спецификацията за производство на продукта е публикуван на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335“

или

направо от началната страница на уебсайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Qualità“ [„Качество“] (горе вдясно на екрана), след това – „Prodotti DOP IGP STG“ [„Продукти ЗНП ЗГУ ХТСХ“] (отстрани вляво на екрана), и накрая – „Disciplinari di Produzione all’esame dell’UE“ [„Продуктови спецификации, представени за разглеждане от Европейския съюз“].